Menslike oorskot simbolies oorhandig in Oudtshoorn | Netwerk24
Menslike oorskot simbolies oorhandig in Oudtshoorn
Die CP Nel-museum Foto: Jaco Marais
Die simboliese oorhandiging van menslike oorskot het Maandag in Oudtshoorn plaasgevind.
Die oorskot, wat afkomstig is van die CP Nel-museum, is deur Anroux Marais, Wes-Kaapse LUR vir kultuursake en sport, simbolies aan die gemeenskap van Oudtshoorn oorhandig om begrawe te word.
Die departement sê in 'n verklaring sy program vir herbegrafnisse is in Junie 2018 in George van stapel gestuur. Dit is vir menslike oorskot wat in museums is wat aan die departement geaffilieer is.
Museums word tans gereguleer deur menslike oorskot te oorhandig aan verteenwoordigers in die gemeenskap om met respek herbegrawe te word.
Marais het op die simboliese seremonie onder meer gesê hulle verstaan ten volle dat 'n heilige herbegrafnis vereis dat rituele in die museums plaasvind en dat die herbegrafnis as 'n proses gesien moet word eerder as 'n gebeurtenis.
Die eerste fase van die program behels die simboliese oorhandiging van die oorskot aan Oudtshoorn se gemeenskap. Die tweede fase is geskeduleer vir 4 April vir die begrafnis.
Die begrafnis-seremonie sal waargeneem word deur die gemeenskap, tradisionele hoofde, leiers en verteenwoordigers van die verskeie Khoisan- tradisionele huise en stamme van die Oudtshoorn-gebied volgens kulturele protokols en voorskrifte.
Volgens die departement help dit die Wes-Kaapse regering om maatskaplike inklusiwiteit te bou en alle kulture in die Wes-Kaap te erken.